RÅDETS FORORDNING (EF) Nr. 2505/95 af 24. oktober 1995 om sanering af EF-produktionen af ferskner og nektariner

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

EF-markedet for ferskner og nektariner er præget af en vis uligevægt mellem udbud og efterspørgsel; denne situation fører til betydelige tilbagekøb;

markedsregulerende foranstaltninger alene kan ikke råde bod på denne uligevægt; der bør derfor undtagelsesvis træffes særlige foranstaltninger for at tilpasse produktionskapaciteten til de nuværende og fremtidige afsætningsmuligheder for EF-produktionen;

dette mål kan nås ved, at der for produktionsåret 1995 indføres rydningspræmier til producenter, der forpligter sig til at opgive produktionen af ferskner og nektariner;

kun de producenter, der driver de mest effektive plantager, bør omfattes af denne præmie på den betingelse, at de skriftligt forpligter sig til ikke at genplante ferskentræer eller nektarintræer; da en sanering af EF's produktion af æbler for tiden er i gang ifølge Rådets forordning (EØF) nr. 1200/90 af 7. maj 1990 om sanering af EF-produktionen af æbler (3), bør forpligtelsen udvides til også at omfatte æbletræer bortset fra træer med æbler til fremstilling af æblecider;

størrelsen af engangspræmien bør fastlægges under hensyntagen til såvel rydningsomkostningerne som producentens indkomsttab;

formålet med rydningspræmien er at opfylde målene i traktatens artikel 39; denne foranstaltning bør finansieres over Den Europæiske Udviklings- og Garantifond for landbruget (EUGFL), Garantisektionen -

UDSTEDT FØLGENDE FORORDNING:

Artikel 1

I produktionsåret 1995 modtager fersken- og nektarinproducenterne i Fællesskabet efter anmodning herom og på i denne forordning fastlagte betingelser en engangspræmie for rydning af fersken- og nektarintræer.

Artikel 2

1. Præmien ydes kun, hvis modtageren skriftligt forpligter sig til:

a) på én gang at foretage rydning eller lade foretage rydning inden den 30. april 1996:

- af alle fersken- og nektarintræer i sin fersken- og nektarinplantage, hvis denne er på mindre end 1,5 ha

- af hele sin fersken- og nektarinplantage eller en del deraf, hvis plantagen er på 1,5 ha eller derover; det ryddede areal skal dog være på mindst 1,5 ha

b) ifølge bestemmelser, der vedtages efter proceduren i artikel 6, at give afkald på enhver tilplantning med ferskentræer, nektarintræer samt æbletræer bortset fra træer med æbler til fremstilling af æblecider.

2. I denne forordning forstås ved »plantage« ethvert areal med fersken- eller nektarintræer, der er mindre end 20 år gamle, og med en tæthed på over 300 træer pr. hektar.

Artikel 3

Præmiebeløbet fastsættes under hensyn til rydningsomkostningerne og indkomsttabet for de producenter, som har foretaget rydning.

Artikel 4

Medlemsstaterne kontrollerer, at præmiemodtageren har overholdt forpligtelserne i artikel 2. De træffer de fornødne supplerende foranstaltninger for at sikre, at præmieordningens bestemmelser overholdes. De meddeler Kommissionen de foranstaltninger, der vedtages i denne forbindelse.

Artikel 5

De i denne forordning fastsatte foranstaltninger betragtes som interventioner til regulering af landbrugsmarkederne i henhold til artikel 3 i Rådets forordning (EØF) nr. 729/70 af 21. april 1970 om finansiering af den fælles landbrugspolitik (4). De finansieres af EUGFL, Garantiesektionen.

Artikel 6

Præmiebeløbet samt gennemførelsesbestemmelserne til denne forordning, bl.a. bestemmelserne for ordningens effektivitet, fastsættes efter proceduren i artikel 33 i Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (5).

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 24. oktober 1995.

På Rådets vegne

L. ATIENZA

Formand

(1) EFT nr. C 85 af 7. 4. 1995, s. 2.

(2) Udtalelse afgivet den 12. oktober 1995 (endnu ikke offentliggjort i Tidende).

(3) EFT nr. L 119 af 11. 5. 1990, s. 63. Forordningen er senest ændret ved forordning (EF) nr. 1890/94 (EFT nr. L 197 af 30. 7. 1994, s. 41).

(4) EFT nr. L 94 af 28. 4. 1970, s. 13. Forordningen er senest ændret ved forordning (EF) nr. 1287/95 (EFT nr. L 125 af 8. 6. 1995, s. 1).

(5) EFT nr. L 118 af 20. 5. 1972, s. 1. Forordningen er senest ændret ved Kommissionens forordning (EF) nr. 1363/95 (EFT nr. L 132 af 16. 6. 1995, s. 8).